钦定古今图书集成/明伦汇编/官常典/第525卷 > 王荣祖
## 钦定古今图书集成/明伦汇编/官常典/第525卷 > 王荣祖

按《元史王珣传》：“荣祖，字敬先，珣长子也。性沉厚，语音
如钟，勇力绝人。珣初附于木华黎，以荣祖为质，稍见
任用。珣卒，袭荣禄大夫、崇义军节度使，义州管内观
察使。从嗣国王孛鲁入朝。帝闻其勇，选力士三人迭
与之搏，皆应手而倒，欲留置宿卫，会金平章政事葛
不哥行省于辽东，咸平路宣抚使蒲鲜万奴僭号于”
开元，遂命荣祖还，副撒里台进讨之，拔益州、宣城等
十馀城，葛不哥走死。金帅郭琛、完颜曳鲁马、赵尊、李
高奴等犹据石城，复攻拔之，曳鲁马战死，遵与高奴
出降，掳生口千馀，撒里台欲散于麾下，荣祖屡请，皆
放为民。方城未下时，荣祖遣部卒贾实穴其城，城崩
被压，众谓已死，弗顾也。荣祖曰：“士忘身死国，安忍弃
去。”发石取之，犹生。一军感激，乐为效死。有言义人怀
反侧者，撒里台将屠之，荣祖驰驿奏辨，事乃止。己丑，
授北京等路征行万户，换金虎符，伐高丽，围其王京。
高丽王力屈，遣其兄淮安公奉表纳贡，进讨万奴，擒
之。赵祁以兴州叛，从诸王按只台平之。祁党犹剽掠
景、蓟间，复从大将唐兀台讨之。将行，荣祖曰：“承诏讨
逆人耳，岂可戮及无辜，宜惟抗我者诛。”大将然之，由
是免死者众。再从征高丽，破十馀城。高丽遣子𬘯入
质。帝赐锦衣，旌其功。又从诸王也忽略地三韩，降天
龙诸堡，皆禁暴掠，民悦服之。破五里山城，请于主将，
全其民。遂下瓮子城、竹林寨、苦苫数岛。帝嘉其功，赐
以金币，官其子兴千户，仍赏其部曲。移镇高丽、平壤，
帝遣使谕之曰：“彼小国，负险自守，釜中之鱼，非久自
死。缓急可否，卿当熟思。”荣祖乃募民屯戍，辟地千里，
尽得诸岛屿城垒。高丽遣其世子倎出降，遂以倎入
朝。中统元年夏，诏荣祖诣阙，帝抚慰之曰：“卿父子勤
劳于国，诚节如一。”进沿边招讨使，兼北京等路征行
万户，赐宝鞍、弓矢。还镇，以病卒，年六十五。子十三人，
显者六人。